Document ID: 32001R1383

Κανονισμός (ΕΚ) αριθ. 1383/2001 της Επιτροπής
της 6ης Ιουλίου 2001
για την τροποποίηση του κανονισμού (ΕΚ) αριθ. 1372/95 για τις λεπτομέρειες εφαρμογής του καθεστώτος των πιστοποιητικών εξαγωγής στον τομέα του κρέατος πουλερικών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2777/75 του Συμβουλίου, της 29ης Οκτωβρίου 1975, περί κοινής οργανώσεως της αγοράς στον τομέα του κρέατος πουλερικών(1), όπως τροποποιήθηκε τελευταία από τον κανονισμό (ΕΚ) αριθ. 2916/95(2), και ιδίως το άρθρο 3 παράγραφος 2, το άρθρο 8 παράγραφος 13 και το άρθρο 15,
Εκτιμώντας τα ακόλουθα:
(1) Ο κανονισμός (ΕΚ) αριθ. 1372/95 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 2337/1999(4), έχει καθορίσει τις λεπτομέρειες εφαρμογής του καθεστώτος των πιστοποιητικών εξαγωγής στον τομέα του κρέατος πουλερικών.
(2) Ο κανονισμός (ΕΚ) αριθ. 1291/2000 της Επιτροπής(5), έχει καθορίσει τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα. Στο άρθρο 14 προβλέπει κυρίως ότι τα πιστοποιητικά εξαγωγής περιλαμβάνουν τον κωδικό του προϊόντος με δώδεκα ψηφία της ονοματολογίας των γεωργικών προϊόντων για τις επιστροφές κατά την εξαγωγή ή τους κωδικούς των προϊόντων που βρίσκονται στην ίδια κατηγορία.
(3) Μετά από την πείρα που αποκτήθηκε και για να διευκολυνθεί η χρήση των πιστοποιητικών για τις διάφορες παρουσιάσεις που αφορούν ολόκληρα κοτόπουλα που ανήκουν σε διάφορες κατηγορίες προϊόντων, είναι προτιμότερο όλα τα εν λόγω προϊόντα να μπορούν να εξαχθούν με το ίδιο πιστοποιητικό. Πρέπει συνεπώς να προσαρμοσθούν οι κατηγορίες των προϊόντων που έχουν καθορισθεί στο παράρτημα Ι του κανονισμού αριθ. 1372/95, προσθέτοντας στην κατηγορία 3 τα προϊόντα που ανήκουν στην κατηγορία 4.
(4) Πρέπει να προσαρμοσθούν τα ποσά της εγγυήσεως που έχουν καθορισθεί στο εν λόγω παράρτημα Ι στο τροποποιημένο επίπεδο των ποσών επιστροφής, και να προσαρμοσθεί ο κατάλογος των προϊόντων που εμφαίνονται στο παράρτημα IV στις ζώνες προορισμού που προβλέπονται επί του παρόντος.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης κρέατος πουλερικών και αυγών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα Ι και IV του κανονισμού (ΕΚ) αριθ. 1372/95 αντικαθίστανται από τα αντίστοιχα παραρτήματα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Ιουλίου 2001.

Labels: 3
17
18
6